Čłonojo Budyskeje měšćanskeje rady běchu na swojim wčerawšim posedźenju prěni, kotrymž předstaji direktor Załožby za serbski lud Jan Budar koncept za nowy Serbski zetkawanski centrum na Lawskich hrjebjach.
Budyšin (SN/MWj). Po rozsudźe rady Załožby za serbski lud, zo ma w Budyšinje na arealu mjez Hošic hasu a Lawskimi hrjebjemi nowotwar za Serbski institut nastać a zo ma so tohorunja stara póštownja do njeho sobu zapřijeć, póčnu kontury za to dokładniše być. Koncept z tuchwilnym titulom „Serbski zetkawanski centrum“ je direktor załožby Jan Budar wčera Budyskim měšćanskim radźićelam předstajił. Byrnjež to jako samostatny dypk na dnjowym porjedźe njesteješe, je zjawnosć na te wašnje prěni raz wo wobsahach, zaměrje a financowanju projekta zhoniła.
szl_Latn szl_Latn